               EUROOPA KOMISJON
            Brüssel,13.1.2021
            COM(2021) 6 final
            2021/0002(NLE)
            Ettepanek:
            NÕUKOGU OTSUS
            seisukoha kohta, mis võetakse Euroopa Liidu nimel 20. mai 1987. aasta ühistransiidiprotseduuri konventsiooniga moodustatud ELi-CTC ühiskomitees seoses kõnealuse konventsiooni muudatustega

               SELETUSKIRI

               1.Kavandatav reguleerimisese

               Käesolev ettepanek käsitleb otsust, millega määratakse kindlaks liidu nimel ELi-CTC
                  1
                ühistransiidi ühiskomitees (edaspidi „ühiskomitee“) võetav seisukoht seoses 20. mai 1987. aasta ühistransiidiprotseduuri konventsiooni
                  2
                (edaspidi „konventsioon“) liiteid muutva otsuse kavandatud vastuvõtmisega.

               2.Ettepaneku taust

               2.1.Konventsioon

               Konventsiooni eesmärk on hõlbustada kaupade liikumist Euroopa Liidu ja teiste konventsiooniosaliste vahel. Sellega nähakse ette liidu tollitransiidiprotseduuri
                  3
                rakendamine lisaks Euroopa Liidule ka teiste konventsiooniosaliste suhtes ning ettevõtjate ja tolliasutuste kohustused, mis tuleb täita siis, kui kaupa veetakse selle protseduuri alusel ühe konventsiooniosalise territooriumilt teisele. Konventsioon jõustus 1. jaanuaril 1988.

               Euroopa Liit on selle konventsiooni osaline. Teised konventsiooniosalised on Islandi Vabariik, Norra Kuningriik, Põhja-Makedoonia Vabariik, Serbia Vabariik, Šveitsi Konföderatsioon ja Türgi Vabariik. Neid riike nimetatakse konventsioonis ühistransiidiprotseduuri riikideks.

               2.2.Ühiskomitee

               Ühiskomitee ülesanne on konventsiooni hallata ja tagada selle nõuetekohane rakendamine. Komitee võtab otsuste abil vastu konventsiooni liidete muudatused.

               Konventsiooniosalised võtavad ühiskomitee otsused vastu vastastikuse kokkuleppe
                  4
                alusel, nagu on sätestatud konventsiooni artikli 14 lõikes 2.

               2.3.Ühiskomitee kavandatav akt

               2021. aasta alguses võtab ühiskomitee kirjaliku menetluse teel vastu otsuse konventsiooni I ja III liite muutmise kohta (edaspidi „kavandatav akt“).

               Kavandatava akti eesmärk on viia konventsioon vastavusse liidu tolliseadustikuga
                  5
                ning selle delegeeritud õigusakti ja rakendusaktiga, mis käsitlevad transiidiprotseduuri ja liidu kauba tollistaatust, ning teha konventsiooni liidetesse vajalikud muudatused pärast Ühendkuningriigi väljaastumist liidust
                  6
                ja Ühendkuningriigi ühinemist konventsiooniga. Need muudatused on järgmised.

               Komisjoni rakendusmääruse (EL) 2015/2447
                  7
                (edaspidi „rakendusakt“) artiklit 311, milles on sätestatud taotlus tollivõla sissenõudmise üleviimiseks, muudeti 2019. aasta septembris
                  8
               . Muudatusega kehtestati eeskirjad sissenõudmistaotluse üleviimiseks, kui transiitveoga seotud riigi tolliasutus saab tõendeid selle kohta, et tollivõla põhjustanud sündmused toimusid tema territooriumil. Sellistel juhtudel peaks kõnealune asutus paluma lähteriigil anda talle üle sissenõudmisprotseduuri alustamise õigus. Lähteriik peaks teatava ajavahemiku jooksul kinnitama, et ta annab sissenõudmisprotseduuri alustamise pädevuse seda palunud tolliasutusele. Seetõttu tuleks konventsiooni I liite artiklit 50, mille sõnastus on sama kui rakendusakti artiklil 311, vastavalt muuta.

               Rakendusakti lisa 72-04, milles kirjeldatakse talitluspidevuse protseduuri liidu transiidi korral, muudeti ja hakati kohaldama alates 30. juunist 2020
                  9
               . Selleks et muuta transiidi talitluspidevuse protseduur paindlikumaks ning vähendada tolliasutuste formaalsusi ja kulusid, pikendati paberkandjal üldtagatise sertifikaatide ja tagatise esitamisest vabastamise sertifikaatide kehtivust. Konventsiooni I liite artiklit 79 ja konventsiooni I liite II lisa III peatüki punkti 19.3, mis kajastab rakendusakti lisa 72-04 I osa III peatüki punkti 19.3, tuleks vastavalt muuta.

               Kui liidu tolliseadustiku kohaldamine Ühendkuningriigi suhtes ja Ühendkuningriigis (välja arvatud Põhja-Iirimaa suhtes ja Põhja-Iirimaal) lõpeb, ühineb Ühendkuningriik konventsiooniga eraldi konventsiooniosalisena
                  10
                ning kohaldatakse Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule lisatud Iirimaa ja Põhja-Iirimaa protokolli
                  11
               . Konventsioon sisaldab viiteid ELi liikmesriikidele, ühistransiidiprotseduuri riikidele ja vastavatele riigikoodidele. Seepärast on vaja teha konventsiooni III liitesse asjakohased muudatused, et eristada Põhja-Iirimaad ülejäänud Ühendkuningriigist ning märkida, et liidu tolliseadustikku ja eelkõige selle tagatisi käsitlevaid sätteid kohaldatakse Põhja-Iirimaal.

               ELi seisukoht ühiskomitee otsuse eelnõu suhtes, mis käsitleb konventsiooni täiendavaid muudatusi, põhineb ELi õigusnormidel, milles nõukogu on juba kokku leppinud (eelkõige liidu tolliseadustiku delegeeritud õigusaktil ja rakendusaktil). Iirimaa ja Põhja-Iirimaa protokolli kohaldamisega seotud sisu on kooskõlas kõnealuse protokolliga.

               Kavandatav akt muutub konventsiooniosalistele siduvaks kooskõlas kõnealuse otsuse artikliga 2, milles on sätestatud, et otsus jõustub selle vastuvõtmise päeval.

               Paberkandjal üldtagatise sertifikaatide ja tagatise esitamisest vabastamise sertifikaatide kehtivust käsitlevaid sätteid tuleks kohaldada tagasiulatuvalt alates 30. juunist 2020. Käendajatele tuleks liidu õiguse ja konventsiooni alusel tagada võrdsed tingimused. Sertifikaatide pikendatud kehtivusaeg kehtib liidu tollialastes õigusaktides juba alates 30. juunist 2020.

               Iirimaa ja Põhja-Iirimaa protokolli kohaldamisega seotud sätteid kohaldatakse alates hetkest, mil lõpeb liidu tolliseadustiku kohaldamine Ühendkuningriigi suhtes ja Ühendkuningriigis, välja arvatud Põhja-Iirimaa suhtes ja Põhja-Iirimaal, kus jätkatakse liidu tolliseadustiku kohaldamist ka pärast seda kuupäeva, ning Ühendkuningriik ühineb konventsiooniga eraldi konventsiooniosalisena.

               Vastavalt konventsiooni artikli 15 lõikele 3 jõustavad konventsiooniosalised konventsiooni muutvad otsused kooskõlas oma õigusaktidega.

               3.Liidu nimel võetav seisukoht

                  Liidu nimel võetav kavandatav seisukoht on muuta konventsiooni I ja III liidet, et viia need vastavusse järgmisega:

                  ·liidu transiidiprotseduuri reguleerivad liidu tollialased õigusaktid ja eelkõige rakendusakti muudetud artikkel 311, milles on sätestatud taotlus tollivõla sissenõudmise üleviimiseks, ning rakendusakti lisa 72-04 seoses talitluspidevuse protseduuril kasutatavate paberkandjal üldtagatise sertifikaatide ja tagatise esitamisest vabastamise sertifikaatide kehtivusega;

                  ·Iirimaa ja Põhja-Iirimaa protokolli kohaldamine ning eelkõige Põhja-Iirimaa eristamine ülejäänud Ühendkuningriigist, kui see on asjakohane.

               Kavandatav seisukoht on kooskõlas ühise kaubanduspoliitikaga.

               Tagades konventsiooni täieliku kooskõla kehtivate liidu õigusaktidega ning luues seega ühetaolised tingimused liidu tollitransiidiprotseduuri ja ühistransiidiprotseduuri käsitlevate sätete järjekindlaks rakendamiseks, peaksid konventsiooni kavandatavad muudatused tooma olulist ja käegakatsutavat kasu nii ettevõtjatele kui ka tolliasutustele.

               4.Õiguslik alus

               4.1.Menetlusõiguslik alus

               4.1.1.Põhimõtted

               Euroopa Liidu toimimise lepingu (edaspidi „ELi toimimise leping“) artikli 218 lõikes 9 on sätestatud, et „[n]õukogu võtab komisjoni [...] ettepaneku põhjal vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“.

               Konventsiooni artikli 15 lõikes 3 on sätestatud, et ELi-CTC ühiskomitee võtab oma otsusega vastu konventsiooni liidete muudatused.

               4.1.2.Kohaldamine käesoleval juhul

               Ühiskomitee on lepinguga, täpsemalt ühistransiidiprotseduuri konventsiooniga moodustatud organ.

               Otsus, mille ühiskomitee peab vastu võtma, on õigusliku toimega akt. Kavandatav akt on rahvusvahelise õiguse alusel siduv kooskõlas konventsiooni artikli 15 lõikega 3 ja artikliga 20.

               Kavandatava aktiga ei täiendata ega muudeta konventsiooni institutsioonilist raamistikku.

               Seega on esildatud otsuse menetlusõiguslik alus ELi toimimise lepingu artikli 218 lõige 9.

               4.2.Materiaalõiguslik alus

               4.2.1.Põhimõtted

               ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatava akti eesmärgist ja sisust, mida liidu nimel võetav seisukoht puudutab. Kui kavandatava aktiga taotletakse kahte eesmärki või reguleeritakse kahte valdkonda ning üht neist võib pidada peamiseks või ülekaalukaks, samas kui teine on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus.

               4.2.2.Kohaldamine käesoleval juhul

               Kavandatava akti peamine eesmärk ja sisu on seotud kaupade tõhusa piiriületuskorra tagamise eesmärgiga. Kavandatava akti peamine eesmärk ja sisu on seega seotud ühise kaubanduspoliitikaga.

               Seepärast on esildatud otsuse materiaalõiguslik alus ELi toimimise lepingu artikkel 207.

               4.3.Kokkuvõte

               Ettepanekus esitatud otsuse õiguslik alus peaks seega olema ELi toimimise lepingu artikkel 207 koostoimes artikli 218 lõikega 9.

               5.Kavandatava õigusakti avaldamine

               Kuna ühiskomitee aktiga muudetakse konventsiooni ja selle liiteid, on asjakohane avaldada see akt pärast vastuvõtmist Euroopa Liidu Teatajas.

               2021/0002 (NLE)

               Ettepanek:

               NÕUKOGU OTSUS

               seisukoha kohta, mis võetakse Euroopa Liidu nimel 20. mai 1987. aasta ühistransiidiprotseduuri konventsiooniga moodustatud ELi-CTC ühiskomitees seoses kõnealuse konventsiooni muudatustega

               EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artiklit 207 koostoimes artikli 218 lõikega 9,

               võttes arvesse Euroopa Komisjoni ettepanekut

               ning arvestades järgmist:

               (1)Ühistransiidiprotseduuri konventsioon
                  12
                (edaspidi „konventsioon“) sõlmiti Euroopa Majandusühenduse, Austria Vabariigi, Soome Vabariigi, Islandi Vabariigi, Norra Kuningriigi, Rootsi Kuningriigi ja Šveitsi Konföderatsiooni vahel 20. mail 1987 ning see jõustus 1. jaanuaril 1988.

               (2)Konventsiooni artikli 15 lõike 3 punkti a kohaselt võib konventsiooniga moodustatud ühiskomitee võtta oma otsustega vastu konventsiooni liidete muudatusi.

               (3)Ühiskomitee võtab 2021. aasta alguses vastu otsuse konventsiooni I ja III liite muutmise kohta.

               (4)On asjakohane kehtestada liidu nimel ühiskomitees võetav seisukoht, kuna konventsiooni I ja III liite muutmise otsus on liidu jaoks siduv.

               (5)Komisjoni rakendusmääruse (EL) 2015/2447
                  13
                (edaspidi „rakendusakt“) artiklit 311, milles on sätestatud taotlus tollivõla sissenõudmise üleviimiseks, on muudetud
                  14
               . Uute lõigete 3 ja 4 kohaselt peaks juhul, kui transiitveoga seotud riigi tolliasutus saab tõendeid selle kohta, et tollivõla põhjustanud sündmused toimusid tema territooriumil, saatma lähteriigi tolliasutusele taotluse anda talle üle vastutus sissenõudmisprotseduuri alustamise eest. Lähteriik peaks teatava ajavahemiku jooksul kinnitama, et ta annab sissenõudmisprotseduuri alustamise pädevuse seda palunud tolliasutusele. Seetõttu tuleks konventsiooni I liite artiklit 50, mis kajastab rakendusakti artiklit 311, vastavalt muuta.

               (6)Rakendusakti lisa 72-04, milles kirjeldatakse talitluspidevuse protseduuri liidu transiidi korral, on muudetud
                  15
               . Selleks et muuta transiidi talitluspidevuse protseduur paindlikumaks ning vähendada tolliasutuste formaalsusi ja kulusid, pikendati paberkandjal üldtagatise sertifikaatide ja tagatise esitamisest vabastamise sertifikaatide kehtivust. Seetõttu tuleks konventsiooni I liite artiklit 79 ja konventsiooni I liite II lisa III peatüki punkti 19.3, mis kajastab rakendusakti lisa 72-04 I osa III peatüki punkti 19.3, vastavalt muuta.

               (7)Kui liidu tolliseadustiku kohaldamine Ühendkuningriigi suhtes ja Ühendkuningriigis (välja arvatud Põhja-Iirimaa suhtes ja Põhja-Iirimaal) lõpeb, ühineb Ühendkuningriik konventsiooniga eraldi konventsiooniosalisena
                  16
                ning kohaldatakse Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule lisatud Iirimaa ja Põhja-Iirimaa protokolli
                  17
               . Konventsioon sisaldab viiteid ELi liikmesriikide ja ühistransiidiprotseduuri riikide nimedele ning vastavatele riigikoodidele. Seepärast on vaja teha konventsiooni III liitesse asjakohased muudatused, et märkida, et Ühendkuningriik on ühistransiidiprotseduuri riik ning et liidu tolliseadustikku ja eelkõige selle tagatisi käsitlevaid sätteid kohaldatakse Põhja-Iirimaal,

               ON VASTU VÕTNUD KÄESOLEVA OTSUSE:

               Artikkel 1

               Seisukoht, mis võetakse liidu nimel kas ühiskomitee 33. koosolekul või mõnel järgneval koosolekul või kirjaliku menetluse teel selle konventsiooni liidete muudatuste kohta, põhineb ühiskomitee otsuse eelnõul, mis on lisatud käesolevale otsusele.

               Väiksemaid muudatusi ühiskomitee otsuse eelnõus võivad liidu esindajad ühiskomitees teha ilma nõukogu täiendava otsuseta.

               Artikkel 2

               Käesolev otsus on adresseeritud komisjonile.

               Brüssel,

                     Nõukogu nimel

                     eesistuja

                     (1)

                        Ühistransiidiprotseduuri riigid (Common Transit Countries – CTC).

                     (2)

                        EÜT L 226, 13.8.1987, lk 2.

                     (3)

                        Euroopa Parlamendi ja nõukogu 9. oktoobri 2013. aasta määruse (EL) nr 952/2013 (millega kehtestatakse liidu tolliseadustik) artiklid 226 ja 227 (ELT L 269, 10.10.2013, lk 1).

                     (4)

                        Ükski konventsiooniosaline ei esitanud vastuväiteid.

                     (5)

                        Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).

                     (6)

                        ELT L 29, 31.1.2020, lk 7.

                     (7)

                        Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).

                     (8)

                        Komisjoni 10. septembri 2019. aasta rakendusmäärus (EL) 2019/1394, millega muudetakse ja parandatakse rakendusmäärust (EL) 2015/2447 vabasse ringlusse lubamise järelevalve ja liidu tolliterritooriumilt väljumise suhtes kohaldatavate teatavate eeskirjade osas (ELT L 234, 11.9.2019, lk 1).

                     (9)

                        Komisjoni 29. juuni 2020. aasta rakendusmäärus (EL) 2020/893, millega muudetakse rakendusmäärust (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 206, 30.6.2020, lk 8).

                     (10)

                        ELi-CTC ühiskomitee 4. detsembri 2018. aasta otsus nr 1/2018, millega kutsutakse Suurbritannia ja Põhja-Iiri Ühendkuningriiki ühinema ühistransiidiprotseduuri konventsiooniga [2018/1987] (ELT L 317, 14.12.2018, lk 47).

                     (11)

                        ELT L 29, 31.1.2020, lk 102.

                     (12)

                        EÜT L 226, 13.8.1987, lk 2.

                     (13)

                        Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).

                     (14)

                        Komisjoni 10. septembri 2019. aasta rakendusmäärus (EL) 2019/1394, millega muudetakse ja parandatakse rakendusmäärust (EL) 2015/2447 vabasse ringlusse lubamise järelevalve ja liidu tolliterritooriumilt väljumise suhtes kohaldatavate teatavate eeskirjade osas (ELT L 234, 11.9.2019, lk 1).

                     (15)

                        Komisjoni 29. juuni 2020. aasta rakendusmäärus (EL) 2020/893, millega muudetakse rakendusmäärust (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 206, 30.6.2020, lk 8).

                     (16)

                        ELi-CTC ühiskomitee 4. detsembri 2018. aasta otsus nr 1/2018, millega kutsutakse Suurbritannia ja Põhja-Iiri Ühendkuningriiki ühinema ühistransiidiprotseduuri konventsiooniga [2018/1987] (ELT L 317, 14.12.2018, lk 47).

                     (17)

                        ELT L 29, 31.1.2020, lk 102.

    ---documentbreak---

               EUROOPA KOMISJON
            Brüssel,13.1.2021
            COM(2021) 6 final
            LISA
            järgmise dokumendi juurde:
            Ettepanek: Nõukogu otsus
            seisukoha kohta, mis võetakse Euroopa Liidu nimel 20. mai 1987. aasta ühistransiidiprotseduuri konventsiooniga moodustatud ELi-CTC ühiskomitees seoses kõnealuse konventsiooni muudatustega

               EELNÕU
                  20. mai 1987. aasta ühistransiidiprotseduuri konventsiooniga moodustatud ELi-CTC ühiskomitee OTSUS nr .../2021,
                  [päev. kuu] 2021,
                  millega muudetakse kõnealuse konventsiooni I ja III liidet

               ELi-CTC ÜHISKOMITEE,

               võttes arvesse 20. mai 1987. aasta ühistransiidiprotseduuri konventsiooni, eriti selle artikli 15 lõike 3 punkti a,

               ning arvestades järgmist:

               (1)20. mai 1987. aasta ühistransiidiprotseduuri konventsiooni
                  1
                (edaspidi „konventsioon“) artikli 15 lõike 3 punkti a kohaselt võtab konventsiooniga moodustatud ühiskomitee oma otsusega vastu konventsiooni liidete muudatusi.

               (2)Komisjoni rakendusmääruse (EL) 2015/2447
                  2
                artiklit 311, milles on sätestatud taotlus tollivõla sissenõudmise üleviimiseks, on muudetud
                  3
               . Uute lõigete 3 ja 4 kohaselt peaks juhul, kui transiitveoga seotud riigi tolliasutus saab tõendeid selle kohta, et tollivõla põhjustanud sündmused toimusid tema territooriumil, saatma lähteriigi tolliasutusele taotluse anda talle üle vastutus sissenõudmisprotseduuri alustamise eest. Lähteriik peaks teatava ajavahemiku jooksul kinnitama, et ta annab sissenõudmisprotseduuri alustamise pädevuse seda palunud tolliasutusele. Seetõttu tuleks konventsiooni I liite artiklit 50, mis kajastab komisjoni rakendusmääruse (EL) 2015/2447 artiklit 311, vastavalt muuta.

               (3)Komisjoni rakendusmääruse (EL) 2015/2447 lisa 72-04, milles kirjeldatakse talitluspidevuse protseduuri liidu transiidi korral, on muudetud
                  4
                ja seda kohaldatakse alates 30. juunist 2020. Vastavalt III peatüki muudetud punktile 19.3 on rakendusmääruse (EL) 2015/2447 lisas 72-04 sätestatud paberkandjal üldtagatise sertifikaatide ja tagatise esitamisest vabastamise sertifikaatide kehtivusaega pikendatud, et võimaldada transiidi talitluspidevuse protseduuri suuremat paindlikkust ning vähendada tolliasutuste formaalsusi ja kulusid. Seetõttu tuleks konventsiooni I liite artiklit 79 ja konventsiooni I liite II lisa III peatüki punkti 19.3, mis kajastab ülalnimetatud rakendusmääruse lisa 72-04 I osa III peatüki punkti 19.3, vastavalt muuta. Seda muudatust tuleks samuti kohaldada alates 30. juunist 2020, et tagada käendajatele liidu tollialaste õigusaktide ja konventsiooni alusel võrdsed tingimused.

               (4)Käendaja kohustuste vormid on esitatud konventsiooni III liite C1, C2, C4, C5 ja C6 lisas. Nendes vormides on loetletud liidu liikmesriigid ja teised konventsiooniosalised. ELi-CTC ühiskomitee otsusega nr 2/2018
                  5
                jäetakse välja viited Ühendkuningriigile kui liidu liikmesriigile ning lisatakse viide Ühendkuningriigile kui ühistransiidiprotseduuri riigile alates kuupäevast, mil jõustub Ühendkuningriigi ühinemine eraldi konventsiooniosalisena. Samas tuleks lisaks sellele Iirimaa ja Põhja-Iirimaa protokolli
                  6
                kohaldamise tulemusena kanda Põhja-Iirimaa liidu transiitvedude loetellu viisil, mis näitab, et ELi liikmesriikides kehtiv mis tahes tagatis peab kehtima ka Põhja-Iirimaal.

               (5)Iirimaa ja Põhja-Iirimaa protokolli kohaldamise tulemusena ja kooskõlas määruse (EÜ) nr 471/2009
                  7
                artikli 5 lõikega 2 kehtestati uus kood „XI“
                  8
               , et eristada Põhja-Iirimaad ülejäänud Ühendkuningriigist. Konventsiooni III liite A2 ja B1 lisas määratletud riigikoodide kasutamist tuleks vastavalt muuta.

               (6)Selleks et tagada uue koodi „XI“ nõuetekohane kohaldamine, peaksid kõik konventsiooni viited, mis on seotud riigikoodide kasutamisega, viitama konventsiooni III liite A2 või B1 lisale.

               (7)ELi-CTC ühiskomitee otsus nr 2/2018 jõustub 1. jaanuaril 2021 pärast seda, kui ELi-CTC ühiskomitee otsus nr 1/2019
                  9
                jõustus 4. detsembril 2019. Otsusega nr 1/2019 lisati konventsiooni III liite C1, C2, C4, C5 ja C6 lisas esitatud käendaja kohustuste vormidele uus nimi „Põhja-Makedoonia Vabariik“ ning otsusega nr 2/2018 võeti C1, C2 ja C4 lisas ekslikult kasutusele taas vana nimi „endine Jugoslaavia Makedoonia vabariik“. Seetõttu tuleks kõnealustes vormides võtta uuesti kasutusele uus nimi „Põhja-Makedoonia Vabariik“.

               Konventsiooni tuleks seetõttu vastavalt muuta,

               ON VASTU VÕTNUD KÄESOLEVA OTSUSE:

               Artikkel 1

               (1)Konventsiooni I liidet muudetakse vastavalt käesoleva otsuse A lisale.

               (2)Konventsiooni III liidet muudetakse vastavalt käesoleva otsuse B lisale.

               Artikkel 2

               Käesolev otsus jõustub selle vastuvõtmise päeval.

               A lisa punkte 2 ja 3 kohaldatakse alates 30. juunist 2020.

               B lisa punkte 1–4 kohaldatakse alates päevast, mil Ühendkuningriik ühineb konventsiooniga konventsiooniosalisena.

               [koht]

                     Ühiskomitee nimel

                     eesistuja

               A lisa

               Konventsiooni I liidet muudetakse järgmiselt.

               (1)Artiklisse 50 lisatakse lõiked 3 ja 4:

               „3. Kui ühistransiidiprotseduuriga seotud riigi tolliasutus saab enne artikli 114 lõike 2 punktis a osutatud tähtaja möödumist tõendeid selle kohta, et koht, kus võla põhjustanud sündmused toimusid, asub tema territooriumil, saadab see tolliasutus viivitamata ja igal juhul nimetatud tähtaja jooksul lähteriigi tolliasutusele nõuetekohaselt põhjendatud taotluse anda vastutus sissenõudmisprotseduuri alustamise eest üle taotluse esitanud tolliasutusele.

               4. Lähteriigi tolliasutus kinnitab lõike 3 kohaselt esitatud taotluse kättesaamist ja teavitab taotluse esitanud tolliasutust 28 päeva jooksul alates taotluse saatmise kuupäevast, kas ta on nõus selle rahuldama ja andma taotluse esitanud tolliasutusele üle vastutuse sissenõudmisprotseduuri alustamise eest.“

               (2)Artiklis 79

               (a)asendatakse lõige 2 järgmisega:

               „2. Üldtagatise sertifikaadi või tagatisest vabastamise sertifikaadi kehtivusaeg on kuni viis aastat. Tagatistolliasutus võib kõnealust tähtaega üks kord pikendada kuni viie aasta võrra.“;

               (b)lisatakse lõike 2 järele lõiked 3 ja 4:

               „3. Kui sertifikaadi kehtivusaja jooksul teatatakse tagatistolliasutusele, et sertifikaat ei ole arvukate muudatuste tulemusel piisavalt loetav ja lähtetolliasutus võib selle tagasi lükata, tunnistab tagatistolliasutus sertifikaadi kehtetuks ja annab vajadusel korral välja uue sertifikaadi.

               4. Sertifikaadid, mille kehtivusaeg on kaks aastat, jäävad kehtima. Tagatistolliasutus võib nende kehtivusaega teist korda pikendada kuni viie aasta võrra.“

               (3)II lisa III peatüki punkt 19.3 asendatakse järgmisega:

               „19.3. Üldtagatise sertifikaadi või tagatisest vabastamise sertifikaadi kehtivusaeg on kuni viis aastat. Tagatistolliasutus võib kõnealust tähtaega üks kord pikendada kuni viie aasta võrra.

               Kui sertifikaadi kehtivusaja jooksul teatatakse tagatistolliasutusele, et sertifikaat ei ole arvukate muudatuste tulemusel piisavalt loetav ja lähtetolliasutus võib selle tagasi lükata, tunnistab tagatistolliasutus sertifikaadi kehtetuks ja annab vajadusel korral välja uue sertifikaadi.

               Sertifikaadid, mille kehtivusaeg on kaks aastat, jäävad kehtima. Tagatistolliasutus võib nende kehtivusaega teist korda pikendada kuni viie aasta võrra.“

               B lisa

               Konventsiooni III liidet muudetakse järgmiselt.

               (1)A1 lisa II jaotise II peatüki punktis B „Transiidideklaratsioonis esitatavad andmed“ asendatakse punkti „TAGATISE VIIDE“ välja 2 sisus tekst „(ISO kahetäheline riigikood)“ järgmisega:

               „(A2 lisas esitatud riigikood)“.

               (1)A2 lisa punktile 1 lisatakse järgmine lause:

               „Koodi „XI“ kasutatakse Põhja-Iirimaa puhul.“

               (2)A4 lisa punktis 1 asendatakse välja 2 sisus tekst „(ISO kahetäheline riigikood)“ järgmisega:

               „(A2 lisas esitatud riigikood)“.

               (3)B1 lisa lahtrit 51 muudetakse järgmiselt:

               (a)tekst „GB
                     Ühendkuningriik“ asendatakse tekstiga

               „GB
                     Ühendkuningriik (välja arvatud Põhja-Iirimaa)“;

               (b)loetellu lisatakse järgmine punkt:

               „XI
                     Põhja-Iirimaa“.

               (4)C1 lisa punkti 1 muudetakse järgmiselt:

               (a)tekst „endise Jugoslaavia Makedoonia vabariigi“ asendatakse tekstiga „Põhja-Makedoonia Vabariigi“;

               (b)tekstile „Suurbritannia ja Põhja-Iiri Ühendkuningriik3“ lisatakse enne lõpumärkust 3 lõpumärkus 3a, mis sisaldab järgmist teksti:

               „Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule lisatud Iirimaa ja Põhja-Iirimaa protokollile käsitatakse Põhja-Iirimaad kõnealuse tagatise kohaldamisel Euroopa Liidu osana. Seetõttu teatab Euroopa Liidu tolliterritooriumil asuv käendaja oma ametliku aadressi või nimetab oma esindaja Põhja-Iirimaal, kui tagatist võib seal kasutada. Kui ühistransiidi kontekstis antakse tagatis Euroopa Liidus ja Ühendkuningriigis, võib üksainus ametlik aadress või nimetatud esindaja Ühendkuningriigis hõlmata kõiki Ühendkuningriigi osi, sealhulgas Põhja-Iirimaad.“

               (5)C2 lisa punkti 1 muudetakse järgmiselt:

               (a)tekst „endise Jugoslaavia Makedoonia vabariigi“ asendatakse tekstiga „Põhja-Makedoonia Vabariigi“;

               (b)tekstile „Suurbritannia ja Põhja-Iiri Ühendkuningriik“ lisatakse lõpumärkus 2a, mis sisaldab järgmist teksti:

               „Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule lisatud Iirimaa ja Põhja-Iirimaa protokollile käsitatakse Põhja-Iirimaad kõnealuse tagatise kohaldamisel Euroopa Liidu osana. Seetõttu teatab Euroopa Liidu tolliterritooriumil asuv käendaja oma ametliku aadressi või nimetab oma esindaja Põhja-Iirimaal, kui tagatist võib seal kasutada. Kui ühistransiidi kontekstis antakse tagatis Euroopa Liidus ja Ühendkuningriigis, võib üksainus ametlik aadress või nimetatud esindaja Ühendkuningriigis hõlmata kõiki Ühendkuningriigi osi, sealhulgas Põhja-Iirimaad.“

               (6)C4 lisa punkti 1 muudetakse järgmiselt:

               (a)tekst „endise Jugoslaavia Makedoonia vabariigi“ asendatakse tekstiga „Põhja-Makedoonia Vabariigi“;

               (b)tekstile „Suurbritannia ja Põhja-Iiri Ühendkuningriik3“ lisatakse enne lõpumärkust 3 lõpumärkus 3a, mis sisaldab järgmist teksti:

               „Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule lisatud Iirimaa ja Põhja-Iirimaa protokollile käsitatakse Põhja-Iirimaad kõnealuse tagatise kohaldamisel Euroopa Liidu osana. Seetõttu teatab Euroopa Liidu tolliterritooriumil asuv käendaja oma ametliku aadressi või nimetab oma esindaja Põhja-Iirimaal, kui tagatist võib seal kasutada. Kui ühistransiidi kontekstis antakse tagatis Euroopa Liidus ja Ühendkuningriigis, võib üksainus ametlik aadress või nimetatud esindaja Ühendkuningriigis hõlmata kõiki Ühendkuningriigi osi, sealhulgas Põhja-Iirimaad.“

               (7)C5 lisa 7. rida muudetakse järgmiselt:

               (1)tekstile „Ühendkuningriik“ lisatakse joonealune märkus „**“, mis sisaldab järgmist teksti:

               (2)„** Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule lisatud Iirimaa ja Põhja-Iirimaa protokollile tuleks Põhja-Iirimaad käsitada kõnealuse tagatise kohaldamisel Euroopa Liidu osana.“

               (8)C6 lisa 6. rida muudetakse järgmiselt:

               (1)tekstile „Ühendkuningriik“ lisatakse joonealune märkus „**“, mis sisaldab järgmist teksti:

               (2)„** Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule lisatud Iirimaa ja Põhja-Iirimaa protokollile tuleks Põhja-Iirimaad käsitada kõnealuse tagatise kohaldamisel Euroopa Liidu osana.“

                     (1)

                        EÜT L 226, 13.8.1987, lk 2.

                     (2)

                        Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).

                     (3)

                        Komisjoni 10. septembri 2019. aasta rakendusmäärus (EL) 2019/1394, millega muudetakse ja parandatakse rakendusmäärust (EL) 2015/2447 vabasse ringlusse lubamise järelevalve ja liidu tolliterritooriumilt väljumise suhtes kohaldatavate teatavate eeskirjade osas (ELT L 234, 11.9.2019, lk 1).

                     (4)

                        Komisjoni 29. juuni 2020. aasta rakendusmäärus (EL) 2020/893, millega muudetakse rakendusmäärust (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 206, 30.6.2020, lk 8).

                     (5)

                        ELT L 317, 14.12.2018, lk 48.

                     (6)

                        Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule lisatud Iirimaa ja Põhja-Iirimaa protokoll (ELT L 29, 31.1.2020, lk 102).

                     (7)

                        Euroopa Parlamendi ja nõukogu 6. mai 2009. aasta määrus (EÜ) nr 471/2009, mis käsitleb ühenduse statistikat väliskaubanduse kohta kolmandate riikidega ning millega tunnistatakse kehtetuks nõukogu määrus (EÜ) nr 1172/95 (ELT L 152, 16.6.2009, lk 23).

                     (8)

                        Komisjoni 12. oktoobri 2020. aasta rakendusmäärus (EL) 2020/1470, mis käsitleb riikide ja territooriumide nomenklatuuri Euroopa rahvusvahelise kaubavahetuse statistika jaoks ja geograafilist jaotust muu ettevõtlusstatistika jaoks (ELT L 334, 13.10.2020, lk 2).

                     (9)

                        ELT L 103, 3.4.2020, lk 47.


               EUROOPA KOMISJON
            Brüssel,27.1.2021
            COM(2021) 27 final
            2021/0014(NLE)
            Ettepanek:
            NÕUKOGU OTSUS
            seisukoha kohta, mis võetakse Euroopa Liidu nimel kaubanduskomitees seoses ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepingu XII lisa („Riigihanked“) 1. liite muutmisega

               SELETUSKIRI

               1.Kavandatav reguleerimisese

               Käesolev ettepanek käsitleb otsust, millega määratakse kindlaks liidu nimel ühelt poolt Euroopa Liidu ja selle liikmesriikide ning teiselt poolt Colombia, Ecuadori ja Peruu vahelise kaubanduslepingu (edaspidi „kaubandusleping“) kohases kaubanduskomitees võetav seisukoht, eriti seoses kaubanduslepingu artikliga 191.

               Kaubanduslepingu artiklis 191 on sätestatud kord, mille kohaselt lepinguosaline võib muuta või korrigeerida VI jaotises käsitletud riigihangete reguleerimisala.

               Kaubanduslepingu XII lisa („Riigihanked“) 1. liite A jao 1. alajaos („Keskvalitsusasutused“) on sätestatud, milliste Colombia keskvalitsusasutuste hanked on hõlmatud kaubanduslepingu VI jaotisega.

               Riigihangete allkomitee 17. oktoobri 2019. aasta kohtumisel Bogotás teavitas Colombia liitu oma kavatsusest ajakohastada kesktasandi hankijate loetelu, lisades sinna kuus pärast 2011. aastat loodud ametit, mis asuvad täidesaatval tasandil. Kui läbirääkimised liidu ja Colombia vahelise kaubanduslepingu üle 2010. aastal lõpule viidi, rakendasid praegu kõnealustel ametitel olevaid pädevusi ministeeriumide tasandi hankijad. Selles osas, milles käsitletakse kohaldamisala Colombia puhul, olev kesktasandi hankijate loetelu praegu neid ameteid ei sisalda.

               Liit ja Colombia on kaubanduslepingu XII lisa 1. liite A jao 1. alajao muutmisega nõus. Liit ja Colombia on seisukohal, et selline ajakohastus ei peaks vajama kompenseerivaid kohandusi, sest tegemist on kaubanduslepingu artikli 191 lõike 2 kohase pisimuudatusega.

               Kaubanduslepingu XII lisa 1. liite A jao 1. alajao muutmise otsuse saab vastu võtta liidu ja Colombia (edaspidi „asjaomane lepingule alla kirjutanud Andide riik“) vahelise kaubanduslepinguga asutatud kaubanduskomitee kaubanduslepingu artikli 14 lõike 3 kohaselt koostoimes artikli 12 lõikega 4, kuna see otsus on seotud eranditult nendevaheliste kahepoolsete suhetega.

               2.Ettepaneku taust

               2.1.Kaubandusleping

               Kaubanduslepingu eesmärk on avada turud ja suurendada Euroopa Liidu ja selle liikmesriikide ning Colombia, Ecuadori ja Peruu vaheliste kaubandussuhete stabiilsust.

               Kaubanduslepingu üks peamisi eesmärke on avada tulemuslikult ja vastastikku lepinguosaliste riigihanketurud. Kaubanduslepingu VI jaotisel, milles käsitletakse riigihankeid, on kaks eesmärki: kehtestada riigihankepõhimõtted, mille eesmärk on tagada, et riigihankelepingud sõlmitakse läbipaistvalt, tõhusalt ja mittediskrimineerivalt, ning vastastikku avada riigihanketurud pakkujatele, kaupadele ja teenustele. Sellest tulenevalt on liit ja Colombia pidanud kahepoolselt läbirääkimisi vastastikuse juurdepääsu üle teineteise hangetele, mis on määratud kindlaks riigihangete peatükis. Riigihangete peatükis on sätestatud, milliste üksikute riigihangete suhtes kohaldatakse läbirääkimistel käsitletud menetlusi ja sisulisi eeskirju.

               Liit ja Colombia on seisukohal, et Colombia kesktasandi hankijate loetelu tuleks ajakohastada, lisades sinna kuus kõnealust ametit, nagu on sätestatud käesolevas otsuses.

               Sellest tulenevalt on liit ja Colombia nõus kaubanduslepingu XII lisa 1. liite A jao 1. alajao muutmisega kompenseerivate kohandusteta, sest tegemist on kaubanduslepingu artikli 191 lõike 2 kohase pisimuudatusega.

               2.2.Kaubanduskomitee

               Kaubanduslepingu artikli 12 alusel moodustatud kaubanduskomitee jälgib kaubanduslepingu toimimist ja selle sätete nõuetekohast kohaldamist ning aitab sellele kaasa; hindab kaubanduslepingu kohaldamisel saadud tulemusi, eelkõige lepinguosaliste kaubandus- ja majandussuhete arengut; teeb järelevalvet kõigi kaubanduslepingu alusel loodud eriorganite töö üle ning soovitab vajalikke meetmeid; hindab ja võtab vastu otsuseid kõigis küsimustes, mille eriorganid on talle suunanud, ning võtab vastu oma kodukorra ning kohtumiste ajakava ja päevakava. Kaubanduskomitee võtab otsuseid vastu konsensuse alusel. Otsused on lepinguosalistele siduvad ning lepinguosalised võtavad nende rakendamiseks kõik vajalikud meetmed. Kaubanduslepingu artikli 12 lõikes 4 osutatud juhtudel võtavad otsuseid vastu liit ja asjaomane kaubanduslepingule alla kirjutanud Andide riik ning sellised otsused omavad õigusjõudu ainult kõnealuste osaliste suhtes, kui nad ei mõjuta teise kaubanduslepingule alla kirjutanud Andide riigi õigusi ega kohustusi (artikli 14 lõige 3).

               2.3.Kaubanduskomitee kavandatav akt

               17. oktoobril 2019. aastal Bogotás toimunud riigihangete allkomitee 6. kohtumisel teavitas Colombia liitu oma kavatsusest ajakohastada kesktasandi hankijate loetelu, lisades sinna kuus pärast 2011. aastat loodud ametit, mis asuvad täidesaatval tasandil.

               Kavandatava akti eesmärk on teha muudatus kaubanduslepingu XII lisa („Riigihanked“) 1. liite A jao 1. alajaos („Keskvalitsusasutused“), milles on sätestatud, millised Colombia keskvalitsusasutused on kaubanduslepingu VI jaotisega hõlmatud.

               Kavandatud muudatusega ajakohastatakse kesktasandi hankijate loetelu, lisades sinna kuus pärast 2011. aastat loodud ametit, mis asuvad täidesaatval tasandil.

               Kavandatav akt muutub lepinguosalistele siduvaks kooskõlas kaubanduslepingu artikli 14 lõikega 2, milles on sätestatud, et „[k]aubanduskomitee vastu võetud otsused on pooltele siduvad ja pooled võtavad nende rakendamiseks kõik vajalikud meetmed“.

               3.Liidu nimel võetav seisukoht

               Nõukogul palutakse võtta vastu otsus, millega määratakse kindlaks Euroopa Liidu nimel võetav seisukoht sellise Euroopa Liidu, Colombia ja Peruu kaubanduskomitee otsuse eelnõu suhtes, milles käsitletakse muudatuse tegemist kaubanduslepingu XII lisa („Riigihanked“) 1. liite A jao 1. alajakku („Keskvalitsusasutused“), milles on täpsustatud, millised Colombia keskvalitsusasutused kuuluvad kaubanduslepingu VI jaotise kohaldamisalasse.

               Euroopa Liidu nimel kavandatava muudatuse kohta võetav seisukoht on kooskõlas kaubanduskomitee otsuse eelnõuga, mis on lisatud käesolevale otsusele.

               Kõnealuse muudatuse eesmärk on ajakohastada kesktasandi hankijate loetelu, lisades sinna kuus pärast 2011. aastat loodud ametit, mis asuvad täidesaatval tasandil. Kui läbirääkimised liidu ja Colombia vahelise kaubanduslepingu üle 2010. aastal lõpule viidi, rakendasid praegu kõnealustel ametitel olevaid pädevusi ministeeriumide tasandi hankijad. Selles osas, milles käsitletakse kohaldamisala Colombia puhul, olev kesktasandi hankijate loetelu praegu neid ameteid ei sisalda.

               Kaubanduslepingu artikliga 191 („Reguleerimisala muutmine ja korrigeerimine“) on ette nähtud võimalus muuta riigihankeid käsitleva VI jaotise reguleerimisala. Vastavalt artikli 191 lõikele 4 on kaubanduskomiteel õigus kokku leppida mis tahes muudatusettepanekutes, mida lepinguosalised teevad kaubanduslepingu asjaomase lisa, st XII lisa („Riigihanked“) muutmiseks.

               Võttes arvesse asjaolu, et otsus mõjutab üksnes liitu ja Colombiat, võivad otsuse kaubanduskomitees vastu võtta liit ja Colombia, kuna see on seotud üksnes nendevaheliste kahepoolsete suhetega kaubanduslepingu artikli 14 lõike 3 kohaselt.

               Ettepanek kuulub Euroopa Liidu ainupädevusse. Subsidiaarsuse põhimõtet seetõttu ei kohaldata.

               4.Õiguslik alus

               4.1.Menetlusõiguslik alus

               4.1.1.Põhimõtted

               ELi toimimise lepingu artikli 218 lõikes 9 on sätestatud, et „[n]õukogu võtab komisjoni [...] ettepaneku põhjal vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku.“

               Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel. Siia hulka kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, aga mis „võivad mõjutada otsustavalt liidu seadusandja vastu võetud õigusaktide sisu“
                  1
               .

               4.1.2.Kohaldamine käesoleval juhul

               Kaubanduskomitee on lepinguga, st ühelt poolt Euroopa Liidu ja selle liikmesriikide ning teiselt poolt Colombia ja Peruu vahel sõlmitud kaubanduslepinguga ettenähtud organ.

               Otsus, mille kaubanduskomitee peab vastu võtma, kujutab endast siduvat õigusakti kooskõlas kaubanduslepingu artikli 14 lõikega 2. Kavandatav akt ei täienda ega muuda kaubanduslepingu institutsioonilist raamistikku.

               Seega on esildatud otsuse menetlusõiguslik alus ELi toimimise lepingu artikli 218 lõige 9.

               4.2.Materiaalõiguslik alus

               4.2.1.Põhimõtted

               ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatava akti eesmärgist ja sisust, mida liidu nimel võetav seisukoht puudutab. Kui kavandatava aktiga taotletakse kahte eesmärki või reguleeritakse kahte valdkonda ning üht neist võib pidada peamiseks või ülekaalukaks, samas kui teine on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus.

               4.2.2.Kohaldamine käesoleval juhul

               Kavandatava õigusakti peamine eesmärk ja sisu, mis seisneb kaubanduslepingu VI jaotises käsitletud riigihangete reguleerimisala laiendamises, kuulub ühise kaubanduspoliitika alla.

               Seepärast on esildatud otsuse materiaalõiguslik alus ELi toimimise lepingu artikkel 207 ja eelkõige selle lõige 4.

               4.3.Kokkuvõte

               Esildatud otsuse õiguslik alus peaks olema ELi toimimise lepingu artikli 207 lõike 4 esimene lõik koostoimes ELi toimimise lepingu artikli 218 lõikega 9.

               5.Kavandatava õigusakti avaldamine

               Kuna nõukogu aktiga muudetakse kaubanduslepingu XII lisa („Riigihanked“) 1. liite A jao 1. alajagu („Keskvalitsusasutused“), on asjakohane see pärast vastuvõtmist avaldada Euroopa Liidu Teatajas.

               2021/0014 (NLE)

               Ettepanek:

               NÕUKOGU OTSUS

               seisukoha kohta, mis võetakse Euroopa Liidu nimel kaubanduskomitees seoses ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepingu XII lisa („Riigihanked“) 1. liite muutmisega

               EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,

               võttes arvesse ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelist kaubanduslepingut, eriti selle artiklit 191,

               võttes arvesse Euroopa Komisjoni ettepanekut

               ning arvestades järgmist:

               (1)Liit kirjutas ühelt poolt Euroopa Liidu ja selle liikmesriikide ning teiselt poolt Colombia ja Peruu vahelisele kaubanduslepingule alla kooskõlas nõukogu otsusega 2012/735/EL
                  2
                ja seda on alates 1. märtsist 2013 kohaldatud ajutiselt liidu ja Peruu ning alates 1. augustist 2013 liidu ja Colombia vahel. Kaubanduslepingut muudeti Ecuadori ühinemise protokolliga,
                  3
                millele kirjutati alla 11. novembril 2016 kooskõlas nõukogu otsusega (EL) 2016/2369,
                  4
                ja seda on ajutiselt kohaldatud alates 1. jaanuarist 2017 (edaspidi „kaubandusleping“).

               (2)Kaubanduslepingu artikli 14 lõike 3 kohaselt koostoimes artikli 12 lõikega 4 saab liidu ja Colombia vahelise kaubanduslepinguga asutatud kaubanduskomitees vastu võtta otsuse, kui see otsus on seotud eranditult nendevaheliste kahepoolsete suhetega.

               (3)Kaubanduskomitee võtab vastu otsuse muuta kaubanduslepingu XII lisa 1. liite A jao 1. alajagu, lisades Columbia kesktasandi hankijate loetellu kuus ametit.

               (4)On asjakohane määrata kindlaks liidu nimel kaubanduskomitees võetav seisukoht, kuna kaubanduslepingu XII lisa 1. liite A jao 1. alajao muutmise otsus on liidule siduv kooskõlas kaubanduslepingu artikli 14 lõikega 2.

               (5)Kaubanduslepingu artiklis 191 on sätestatud kord, mille kohaselt lepinguosaline võib muuta või korrigeerida VI jaotises käsitletud riigihangete reguleerimisala.

               (6)Kaubanduslepingu riigihankeid käsitleva XII lisa 1. liite A jao 1. alajaos, milles käsitletakse keskvalitsusasutusi, on sätestatud, milliste Colombia keskvalitsusasutuste hanked on hõlmatud kaubanduslepingu VI jaotisega.

               (7)Riigihangete allkomitee 17. oktoobri 2019. aasta kohtumisel Bogotás teavitas Colombia liitu oma kavatsusest ajakohastada kesktasandi hankijate loetelu, lisades sinna kuus pärast 2011. aastat loodud ametit, mis asuvad täidesaatval tasandil. Kui läbirääkimised liidu ja Colombia vahelise kaubanduslepingu üle 2010. aastal lõpule viidi, rakendasid praegu kõnealustel ametitel olevaid pädevusi ministeeriumide tasandi hankijad. Selles osas, milles käsitletakse kohaldamisala Colombia puhul, olev kesktasandi hankijate loetelu praegu neid ameteid ei sisalda.

               (8)Liit ja Colombia on seisukohal, et Colombia kesktasandi hankijate loetelu tuleks ajakohastada, lisades sinna kuus kõnealust ametit.

               (9)Seepärast tuleb kaubanduslepingu XII lisa 1. liite A jao 1. alajagu muuta. Liit ja Colombia on seisukohal, et selline ajakohastus ei peaks vajama kompenseerivaid kohandusi, sest tegemist on kaubanduslepingu artikli 191 lõike 2 kohase pisimuudatusega,

               ON VASTU VÕTNUD KÄESOLEVA OTSUSE:

               Artikkel 1

               Euroopa Liidu nimel kaubanduskomitees võetav seisukoht põhineb kaubanduskomitee otsuse eelnõul, mis käsitleb ühelt poolt Euroopa Liidu ja selle liikmesriikide ning teiselt poolt Colombia, Ecuadori ja Peruu vahelise kaubanduslepingu XII lisa 1. liite muutmist ja mis on lisatud käesolevale otsusele.

               Artikkel 2

               Kaubanduskomitee otsus avaldatakse pärast selle vastuvõtmist Euroopa Liidu Teatajas.

               Artikkel 3

               Käesolev otsus on adresseeritud komisjonile.

               Brüssel,

                     Nõukogu nimel

                     eesistuja

                     (1)

                        Kohtuasi C-399/12: Saksamaa vs. nõukogu (OIV), ECLI:EU:C:2014:2258, punktid 61–64.

                     (2)

                        Nõukogu 31. mai 2012. aasta otsus 2012/735/EL ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepingu Euroopa Liidu nimel allkirjastamise ja selle ajutise kohaldamise kohta (ELT L 354, 21.12.2012, lk 1).

                     (3)

                        Ühelt poolt Euroopa Liidu ja selle liikmesriikide ning teiselt poolt Colombia ja Peruu vahelisele kaubanduslepingule Ecuadori kõnealuse lepinguga ühinemise arvesse võtmiseks lisatud ühinemisprotokoll (ELT L 356, 24.12.2016, lk 3).

                     (4)

                        Nõukogu 11. novembri 2016. aasta otsus (EL) 2016/2369 ühelt poolt Euroopa Liidu ja selle liikmesriikide ning teiselt poolt Colombia ja Peruu vahelisele kaubanduslepingule Ecuadori kõnealuse lepinguga ühinemise arvesse võtmiseks lisatud ühinemisprotokolli liidu nimel allkirjastamise ja selle ajutise kohaldamise kohta (ELT L 356, 24.12.2016, lk 1).

    ---documentbreak---

               EUROOPA KOMISJON
            Brüssel,27.1.2021
            COM(2021) 27 final
            LISA
            järgmise dokumendi juurde:
            Ettepanek: nõukogu otsus
            seisukoha kohta, mis võetakse Euroopa Liidu nimel kaubanduskomitees seoses ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepingu XII lisa („Riigihanked“) 1. liite muutmisega

               EELNÕU

               ELi-COLOMBIA-PERUU-ECUADORI KAUBANDUSKOMITEE OTSUS 2/2020,

               XX 2021,

               millega muudetakse ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepingu XII lisa („Riigihanked“) 1. liidet

               KAUBANDUSKOMITEE

               võttes arvesse ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelist kaubanduslepingut, eriti selle artiklit 191,

               ning arvestades järgmist:

               (1)Ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepingu (edaspidi „kaubandusleping“) artiklis 191 on sätestatud kord, mille kohaselt lepinguosaline võib muuta või korrigeerida kaubanduslepingu VI jaotises käsitletud riigihangete reguleerimisala.

               (2)Kaubanduslepingu XII lisa 1. liite A jao 1. alajaos, milles käsitletakse keskvalitsusasutusi, on sätestatud, milliste Colombia keskvalitsusasutuste hanked on hõlmatud kaubanduslepingu VI jaotisega.

               (3)Riigihangete allkomitee 17. oktoobri 2019. aasta kohtumisel Bogotás teavitas Colombia liitu oma kavatsusest ajakohastada kesktasandi hankijate loetelu, lisades sinna kuus pärast 2011. aastat loodud ametit, mis asuvad täidesaatval tasandil. Kui läbirääkimised liidu ja Colombia vahelise kaubanduslepingu üle 2010. aastal lõpule viidi, rakendasid praegu kõnealustel ametitel olevaid pädevusi ministeeriumide tasandi hankijad. Selles osas, milles käsitletakse kohaldamisala Colombia puhul, olev kesktasandi hankijate loetelu praegu neid ameteid ei sisalda.

               (4)Liit ja Colombia on seisukohal, et Colombia kesktasandi hankijate loetelu tuleks ajakohastada, lisades sinna kuus kõnealust ametit, nagu on sätestatud käesolevas otsuses.

               (5)Seepärast tuleb kaubanduslepingu XII lisa 1. liite A jao 1. alajagu muuta. Liit ja Colombia on seisukohal, et selline ajakohastus ei peaks vajama kompenseerivaid kohandusi, sest tegemist on kaubanduslepingu artikli 191 lõike 2 kohase pisimuudatusega.

               (6)Kaubanduslepingu XII lisa 1. liite A jao 1. alajao muutmise otsuse saab vastu võtta liidu ja Colombia kui asjaomase lepingule alla kirjutanud Andide riigi vahelise kaubanduslepinguga asutatud kaubanduskomitee kaubanduslepingu artikli 14 lõike 3 kohaselt koostoimes artikli 12 lõikega 4, kuna see otsus on seotud eranditult nendevaheliste kahepoolsete suhetega,

               ON VASTU VÕTNUD KÄESOLEVA OTSUSE:

               Artikkel 1

               Kaubanduslepingu XII lisa („Riigihanked“) 1. liite A jao 1. alajaos lisatakse kesktasandi hankijate loetellu järgmine pealkiri ja järgmised kuus ametit:

               „Täidesaatva haru ametid

               29. Agencia Nacional de Minería

               30. Agencia Nacional de Infraestructura

               31. Agencia Nacional de Seguridad Vial

               32. Agencia Nacional del Espectro

               33. Agencia Presidencial de Cooperación Internacional de Colombia

               34. Agencia de Desarrollo Rural“.

               Artikkel 2

               Artiklis 1 sätestatud muudatusega ei kaasne kompenseerivaid kohandusi.

               Artikkel 3

               Käesolev otsus jõustub […].

               Käesolev otsus koostatakse kaubanduslepingu osaliste ametlikes keeltes, kusjuures kõik tekstid on võrdselt autentsed.

               [koht]

                        Kaubanduskomitee nimel


               EUROOPA KOMISJON
            Brüssel,27.1.2021
            COM(2020) 834 final/2
            2020/0368(NLE)
            COM(2020) 834 final of 10.12.2020 downgraded on 27.1.2021
            Ettepanek:
            NÕUKOGU OTSUS
            vastavalt ELi toimimise lepingu artikli 218 lõikele 9 liidu seisukoha kohta, mis käsitleb ühiskomitee otsuse eelnõu sellise kauba kindlaksmääramise kohta, mille puhul puudub oht, et kaup liigub edaspidi liitu

               SELETUSKIRI

               1.Kavandatav reguleerimisese

               Komisjon teeb nõukogule ettepaneku kiita heaks seisukoht, mis võetakse liidu nimel Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepinguga (edaspidi „väljaastumisleping“) loodud ühiskomitees seoses ühiskomitee otsusega, millega kehtestatakse tingimused, mille alusel järeldada, et kaupa ei töödelda Põhja-Iirimaal kaubanduslikel eesmärkidel, ja tingimused, mille alusel järeldada, et Põhja-Iirimaale toodud kauba puhul puudub oht, et kõnealune kaup liigub edaspidi liitu.

               2.Ettepaneku taust

                  Iirimaa ja Põhja-Iirimaa protokolli (edaspidi „protokoll“) artikli 5 lõikes 1 on sätestatud, millist tollimaksukorda kohaldatakse Põhja-Iirimaale toodava kauba suhtes:

               –kauba puhul, mis tuuakse Põhja-Iirimaale otseveoga teisest Ühendkuningriigi osast: tollimakse ei kohaldata, välja arvatud juhul, kui on oht, et kaup liigub edaspidi liitu;

               –kauba puhul, mis tuuakse Põhja-Iirimaale muudest kolmandatest riikidest kui Ühendkuningriigist: kohaldatakse Ühendkuningriigis kehtivaid tollimakse, välja arvatud juhul, kui on oht, et kaup liigub edaspidi liitu.

                  Protokolli artikli 5 lõike 2 kohaselt loetakse, et Põhja-Iirimaale toodud kauba puhul on oht, et kõnealune kaup liigub edaspidi liitu, kui ei ole kindlaks tehtud, et:

               –seda kaupa ei töödelda Põhja-Iirimaal kaubanduslikel eesmärkidel

               –ja see kaup vastab ühiskomitee kehtestatud kriteeriumidele, mille alusel tehakse kindlaks, et kauba puhul puudub oht, et see liigub edaspidi liitu.

                  Protokolli artikli 5 lõikega 2 on ette nähtud, et ühiskomitee kehtestab oma otsusega tingimused, mille korral loetakse täidetuks emb-kumb nõue, mille alusel võib järeldada, et puudub kauba Põhja-Iirimaalt liitu liikumise oht.

               3.Liidu nimel võetav seisukoht

               Tingimused, mille täitmise korral võib järeldada, et kauba puhul ei ole ohtu, et see kaup liiguks liitu

               Põhja-Iirimaale toodud kauba puhul võib järeldada, et puudub oht, et kaup liigub edaspidi liitu, kui:

               ·kohaldatavate tariifide erinevuse tõttu puudub majanduslik stiimul vedada neid ELi Põhja-Iirimaa kaudu, kuna:

               ·Suurbritanniast toodud kauba puhul on tollitariif null;

               ·muudest kolmandatest riikidest toodud kauba puhul on ELi tariif madalam kui Ühendkuningriigi tariif või sellega võrdne,

               või kui on muul viisil tagatud, et nende ELi liikumise oht on minimaalne, eelkõige seetõttu, et importijat tunnustatakse kauplejana, kes müüb kaupa ainult Põhja-Iirimaa lõpptarbijatele („usaldusväärse kaupleja kava“). Protokolli artikli 5 lõike 1 rakendamine usaldusväärse kaupleja kava kaudu nõuab liidult eriti hoolikat seiret. Selleks et liit saaks reageerida, kui need kavad osutuvad ebakindlaks, nähakse ühiskomitee otsusega ette menetluslikud tagatised, mis võimaldavad lõpetada selles sätestatud lähenemisviisi (aegumisklausel).

               4.Õiguslik alus

               Euroopa Liidu toimimise lepingu (edaspidi „ELi toimimise leping“) artikli 218 lõikes 9 on ette nähtud kord, mille alusel võetakse vastu otsused, millega „kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku.“

               Otsus, mille ühiskomitee peab vastu võtma, on õigusliku toimega akt. Vastavalt lepingu artiklile 166 on kavandatud õigusakt lepinguosalistele siduv.

               Kavandatud õigusaktiga ei täiendata ega muudeta lepingu institutsioonilist raamistikku.

               Seega on kavandatud otsuse menetlusõiguslik alus ELi toimimise lepingu artikli 218 lõige 9.

               5.Kavandatud õigusakti avaldamine

               Kuna ühiskomitee otsus käsitleb protokolli sisuliste sätete rakendamist, on asjakohane avaldada see pärast vastuvõtmist Euroopa Liidu Teatajas.

               2020/0368 (NLE)

               Ettepanek:

               NÕUKOGU OTSUS

               vastavalt ELi toimimise lepingu artikli 218 lõikele 9 liidu seisukoha kohta, mis käsitleb ühiskomitee otsuse eelnõu sellise kauba kindlaksmääramise kohta, mille puhul puudub oht, et kaup liigub edaspidi liitu

               EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artikli [218 lõiget 9],

               võttes arvesse Euroopa Komisjoni ettepanekut

               ning arvestades järgmist:

               (1)Liit sõlmis Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu (edaspidi „väljaastumisleping“) nõukogu 30. jaanuari 2020. aasta otsusega (EL) 2020/135
                  1
                ning see jõustus 1. veebruaril 2020.

               (2)Väljaastumislepingu artikliga 166 on antud ühiskomiteele õigus võtta vastu otsuseid kõikides küsimustes, mille puhul see on väljaastumislepinguga nii ette nähtud. Väljaastumislepingu Iirimaa ja Põhja-Iirimaa protokoll (edaspidi „protokoll“) on kõnealuse lepingu lahutamatu osa.

               (3)Protokolli artikli 5 lõikega 1 on ette nähtud, et kui Põhja-Iirimaale toodud kauba puhul on oht, et kõnealune kaup liigub edaspidi liitu, kohaldatakse sellise kauba suhtes liidu õiguse kohaseid tollimakse. Kauba suhtes, mille puhul puudub oht, et see liigub edaspidi liitu, tollimakse ei kohaldata või kohaldatakse Ühendkuningriigis kohaldatavad tollimakse.

               (4)Vastavalt artikli 5 lõikele 2 loetakse, et kõigi Põhja-Iirimaale toodud kaupade puhul on oht, et need liiguvad edaspidi liitu. Selleks et Põhja-Iirimaale toodud kauba puhul saaks järeldada, et kirjeldatud ohtu ei ole, ei tohi kaupa seal kaubanduslikul eesmärgil töödelda või peavad olema täidetud ühiskomitee otsuses sätestatud kriteeriumid.

               (5)Kriteeriumide puhul, mille täitmise korral järeldatakse, et kaupa ei töödelda kaubanduslikul eesmärgil, tuleks arvesse võtta ka asjaolu, et vastavalt protokolli artiklile 6 on Põhja-Iirimaa Ühendkuningriigi tolliterritooriumi osa, ning see peaks kajastama protokolliosaliste võetud kohustust, et protokolli rakendamine peaks nii Iirimaa kui ka Põhja-Iirimaa kogukondade igapäevaelu mõjutama võimalikult vähe.

               (6)Põhja-Iirimaale toodud kaupade puhul võib järeldada, et puudub oht, et need liiguvad edaspidi liitu, kui tariifierinevus on null või kui muul viisil on tagatud, et ettevõtjatel puudub stiimul vedada kaupu Põhja-Iirimaale üksnes kohaldatava tollitariifi kaalutlusel.

               (7)Seetõttu on asjakohane määrata kindlaks ühiskomitees liidu nimel võetav seisukoht,

               ON VASTU VÕTNUD KÄESOLEVA OTSUSE:

               Artikkel 1

               Seisukoht, mis tuleb liidu nimel võtta väljaastumislepingu artikliga 164 loodud ühiskomitees seoses otsusega, mis tehakse vastavalt protokolli artiklile 12, põhineb ühiskomitee otsuse eelnõul, mis on lisatud käesolevale otsusele.

               Artikkel 2

               Ühiskomitee otsus avaldatakse Euroopa Liidu Teatajas.

               Artikkel 3

               Käesolev otsus jõustub selle vastuvõtmise päeval.

               Brüssel,

                     Nõukogu nimel

                     eesistuja

                     (1)

                        ELT L 29, 31.1.2020, lk1.

    ---documentbreak---

               EUROOPA KOMISJON
            Brüssel,27.1.2021
            COM(2020) 834 final/2
            COM(2020) 834 final of 10.12.2020 downgraded on 27.1.2021
            LISA
            järgmise dokumendi juurde:
            Ettepanek: nõukogu otsus
            vastavalt ELi toimimise lepingu artikli 218 lõikele 9 liidu seisukoha kohta, mis käsitleb ühiskomitee otsuse eelnõu sellise kauba kindlaksmääramise kohta, mille puhul puudub oht, et kaup liigub edaspidi liitu

               OTSUSE EELNÕU

               ÜHISKOMITEE,

               võttes arvesse Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu Iirimaa ja Põhja-Iirimaa protokolli, eriti selle artikli 5 lõiget 2,

               ON TEINUD JÄRGMISE OTSUSE:

               Artikkel 1

               Reguleerimisese

               Käesolevas otsuses sätestatakse Iirimaa ja Põhja-Iirimaa protokolli (edaspidi „protokoll“) artikli 5 lõike 2 rakenduseeskirjad seoses järgmisega:

               (a)tingimused, mille täitmise korral järeldatakse, et väljastpoolt liitu Põhja-Iirimaale toodud kaupa ei hakata Põhja-Iirimaal kaubanduslikel eesmärkidel töötlema;

               (b)kriteeriumid, mille täitmise korral järeldatakse, et väljastpoolt liitu Põhja-Iirimaale toodud kauba puhul puudub oht, et see kaup liiguks edaspidi liitu.

               Artikkel 2

               Mittekaubanduslikel eesmärkidel töötlemine

               Kaupa ei loeta kaubanduslikul eesmärgil töödeldavaks, kui:

               (a)sellise isiku aastakäive, kes esitab kõnealuse kauba vabasse ringlusse lubamise deklaratsiooni või kelle nimel selline deklaratsioon esitatakse (edaspidi „importija“), oli viimasel terviklikul majandusaastal alla 500 000 naelsterlingi; või

               (b)töötlemine toimub Põhja-Iirimaal ja selle ainus eesmärk on:

               i)toidu müük Ühendkuningriigis asuvale lõpptarbijale;

               ii)ehitus, mille puhul töödeldud kaubad moodustavad alalise osa ehitisest, mille importija on Põhja-Iirimaal ehitanud ja mis asub seal;

               iii)tervise- või hooldusteenuste otsene osutamine saajale importija poolt Põhja-Iirimaal;

               iv)mittetulunduslik tegevus Põhja-Iirimaal, kui importija ei müü töödeldud kaupa hiljem või

               v)lõppkasutus loomatoiduna Põhja-Iirimaal asuvates ruumides importija poolt.

               Artikkel 3

               Kriteeriumid, mille alusel võib järeldada, et kauba puhul ei ole ohtu, et see liiguks edaspidi liitu

               1.Võib järeldada, et puudub oht, et kaup liigub edaspidi liitu, kui kaupa ei peeta artikli 2 kohaselt kaubanduslikul eesmärgil töödeldavaks, ja kui:

               (a)kauba puhul, mis tuuakse Põhja-Iirimaale otseveoga mõnest teisest Ühendkuningriigi osast;

               i)liidu ühise tollitariifistiku kohaselt tasumisele kuuluv tollimaks võrdub nulliga või

               ii)importijal on käesoleva otsuse artiklite 5–7 kohaselt lubatud tuua kõnealune kaup Põhja-Iirimaale müügiks Ühendkuningriigis asuvatele lõpptarbijatele või lõppkasutuseks Ühendkuningriigis asuvate lõpptarbija poolt, sealhulgas juhul, kui seda kaupa on artikli 2 kohaselt töödeldud mittekaubanduslikul eesmärgil enne selle müüki lõpptarbijatele või lõppkasutust lõpptarbijate poolt;

               (b)kaupade puhul, mis tuuakse Põhja-Iirimaale otseveoga mujalt kui liidust või mõnest teisest Ühendkuningriigi osast;

               i)liidu ühise tollitariifistiku kohaselt tasumisele kuuluv tollimaks on võrdne Ühendkuningriigi tollitariifistiku kohaselt tasumisele kuuluva tollimaksuga või sellest väiksem või

               ii)importijal on käesoleva otsuse artiklite 5–7 kohaselt lubatud tuua kõnealune kaup Põhja-Iirimaale müügiks Ühendkuningriigis asuvatele lõpptarbijatele või lõppkasutuseks Ühendkuningriigis asuvate lõpptarbija poolt (sealhulgas juhul, kui seda kaupa on artikli 2 kohaselt töödeldud mittekaubanduslikul eesmärgil enne selle müüki lõpptarbijatele või lõppkasutust lõpptarbijate poolt) ning liidu ühise tollitariifistiku kohaselt tasumisele kuuluva tollimaksu ja Ühendkuningriigi tollitariifistiku alusel tasumisele kuuluva tollimaksu vahe on väiksem kui 3 % kauba tolliväärtusest.

               2.Lõike 1 punkti a alapunkti ii ja lõike 1 punkti b alapunkti ii ei kohaldata kaupade suhtes, mille suhtes kohaldatakse liidu poolt vastu võetud kaubandusalaseid kaitsemeetmeid.

               Artikkel 4

               Kohaldatavate tollimaksude kindlaksmääramine

               Artikli 3 lõike 1 punkti a alapunkti i ja artikli 3 lõike 1 punkti b kohaldamisel kohaldatakse järgmisi eeskirju:

               (a)liidu ühise tollitariifistiku kohaselt kauba pealt tasumisele kuuluv tollimaks määratakse kindlaks vastavalt liidu tollialastes õigusaktides sätestatud eeskirjadele;

               (b)Ühendkuningriigi tollitariifistiku kohaselt kauba pealt tasumisele kuuluv tollimaks määratakse kindlaks vastavalt Ühendkuningriigi tollialastes õigusaktides sätestatud eeskirjadele.

               Artikkel 5

               Loa andmine artiklis 3 osutatud eesmärgil

               1.Artikli 3 lõike 1 punkti a alapunkti ii ja artikli 3 lõike 1 punkti b alapunkti ii kohaldamisel tuleb selleks, et saada luba tuua kaup otseveoga Põhja-Iirimaale müügiks lõpptarbijatele või lõppkasutuseks lõpptarbijate poolt, esitada taotlus Ühendkuningriigi pädevale asutusele.

               2.Lõikes 1 osutatud loataotlus sisaldab teavet taotleja äritegevuse kohta, tavaliselt Põhja-Iirimaale toodavate kaupade kohta ning selliste andmete, süsteemide ja kontrollimeetmete kirjeldust, mille taotleja on kehtestanud selle tagamiseks, et loaga hõlmatud kaubad deklareeritakse tollis nõuetekohaselt, ning artikli 6 punktis b sätestatud kohustuse toetamiseks suudetakse esitada tõendid. Kaupleja säilitab tõendeid, nt arveid, viimase viie aasta kohta ja esitab need nõudmise korral pädevatele asutustele. Taotlusega seotud andmenõuded on üksikasjalikult sätestatud käesoleva otsuse lisas.

               3.Loas peab olema märgitud vähemalt järgmine:

               (a)selle isiku nimi, kellele luba on antud („loa hoidja“);

               (b)pädeva tolliasutuse poolt otsusele määratud ühtne viitenumber („loa viitenumber“);

               (c)loa andnud asutus;

               (d)loa jõustumise kuupäev.

               4.Käesolevas artiklis osutatud taotluste ja lubade, sealhulgas järelevalve suhtes kohaldatakse liidu tollialaste õigusaktide sätteid tollialaste õigusaktide kohaldamisega seotud otsuste kohta.

               5.Juhul kui Ühendkuningriigi pädev tolliasutus teeb kindlaks, et luba on tahtlikult väärkasutatud või käesolevas otsuses sätestatud loa andmise tingimusi on rikutud, peatab või tühistab asutus selle loa.

               Artikkel 6

               Loa andmise üldtingimused

               Artikli 3 lõike 1 punkti a alapunkti ii ja artikli 3 lõike 1 punkti b alapunkti ii kohaldamisel võib loa anda taotlejatele, kes:

               (a)vastavad järgmistele asutamiskriteeriumidele:

               i)nad on asutatud Põhja-Iirimaal või neil on Põhja-Iirimaal kindel tegevuskoht,

               –kus on püsivalt olemas inim- ja tehnilised ressursid ning

               –kust kaup müüakse lõpptarbijatele või antakse lõpptarbijatele lõppkasutuseks ning

               –kus tolli-, äri- ja veoandmed ja -teave on Põhja-Iirimaal kättesaadavad või juurdepääsetavad ning

               ii)kui nad ei ole asutatud Põhja-Iirimaal, tehakse nende tollitoimingud Ühendkuningriigis ja neil on Põhja-Iirimaal kaudne tolliesindaja;

               (b)kohustuvad tooma kaupu Põhja-Iirimaale üksnes müügiks lõpptarbijatele või lõppkasutuseks lõpptarbijate poolt, sealhulgas juhul, kui neid kaupu on artikli 2 kohaselt töödeldud mittekaubanduslikul eesmärgil enne nende müüki lõpptarbijatele või lõppkasutust lõpptarbijate poolt; ning Põhja-Iirimaal asuvatele lõpptarbijatele müügi korral kohustub tagama, et müügiks kasutatakse Põhja-Iirimaal asuvat ühte või mitut füüsilist müügipunkti, kust toimub füüsiline otsemüük lõpptarbijatele.

               Artikkel 7

               Loa andmise eritingimused

               1.Artikli 3 lõike 1 punkti a alapunkti ii ja artikli 3 lõike 1 punkti b alapunkti ii kohaldamisel antakse luba kauba toomiseks Põhja-Iirimaale üksnes taotlejatele, kes vastavad artiklis 6 sätestatud tingimustele ja järgmistele tingimustele:

               (a)taotleja kinnitab, et ta deklareerib vastavalt artikli 3 lõike 1 punkti a alapunktile ii või punkti b alapunktile ii Põhja-Iirimaale toodud kauba vabasse ringlusse lubamiseks;

               (b)taotleja ei tohi olla toime pannud tolli- ega maksualaste õigusaktide mis tahes tõsiseid rikkumisi ja korduvaid rikkumisi ega tema majandustegevusega seotud raskeid kuritegusid;

               (c)kauba puhul, mis deklareeritakse kaubana, mille puhul puudub oht, et see liiguks edaspidi liitu, tõendab taotleja, et tal on kõrgetasemeline kontroll oma tegevuse ja kaubavoogude üle, kasutades selleks äriandmete ja asjakohasel juhul veoandmete haldamise süsteemi, mis võimaldab asjakohaseid kontrolle ja tõendite esitamist, et toetada artikli 6 punktis b sätestatud kohustust.

               2.Luba antakse üksnes juhul, kui tolliasutus leiab, et ta suudab teostada kontrolli ilma ebaproportsionaalse halduskoormuseta, sealhulgas kontrollida mis tahes tõendeid selle kohta, et kaup müüdi lõpptarbijatele või läks lõppkasutusse lõpptarbijate poolt.

               3.Kahe kuu jooksul pärast käesoleva otsuse jõustumist võib anda ajutise loa, kui taotleja on esitanud täieliku taotluse, vastab lõike 1 punktile b ja kinnitab, et ta vastab muudele loa saamise tingimustele. Ajutise loa kehtivusaeg on piiratud nelja kuuga, pärast mida peab kaupleja loa säilitamiseks saama alalise loa.

               Artikkel 8

               Teabevahetus protokolli artikli 5 lõigete 1 ja 2 kohaldamise kohta

               1.Ühendkuningriik esitab liidule teavet protokolli artikli 5 lõigete 1 ja 2 ning käesoleva otsuse kohaldamise kohta kord kuus, ilma et see piiraks tema kohustusi, mis tulenevad protokolli artikli 5 lõikest 4, mida tõlgendatakse koostoimes Euroopa Parlamendi ja nõukogu määrusega (EÜ) nr 638/2004(
                  1
               ) ning Euroopa Parlamendi ja nõukogu määrusega (EÜ) nr 471/2009(
                  2
               ). Kõnealune teave peab sisaldama koguseid ja väärtusi koondandmetena ja saadetise kohta, samuti transpordivahendeid, mis on seotud järgmisega:

               (a)Põhja-Iirimaale toodud kaup, millelt ei tulnud maksta tollimaksu vastavalt protokolli artikli 5 lõike 1 esimesele lõigule;

               (b)Põhja-Iirimaale toodud kaup, millelt suhtes kohaldati Ühendkuningriigis kehtivaid tasumisele kuuluvaid tollimakse vastavalt protokolli artikli 5 lõike 1 teisele lõigule, ning

               (c)Põhja-Iirimaale toodud kaup, mille suhtes kohaldati tasumisele kuuluvaid tollimakse vastavalt liidu ühisele tollitariifistikule.

               2.Ühendkuningriik esitab lõikes 1 osutatud teabe selle kuu 15. tööpäeval, mis järgneb kuule, mille kohta teave esitati.

               3.Teave esitatakse elektrooniliste andmetöötlusvahendite abil.

               4.Ühendkuningriigi pädevad asutused esitavad (märkida viide ühiskomitee otsusele liidu kohaloleku kohta) osutatud liidu esindajate taotlusel ja vähemalt kaks korda aastas kõnealustele esindajatele artiklite 5–7 kohaselt antud lubade kohta koondteabe ja teabe iga loavormi kohta eraldi, sealhulgas heakskiidetud, tagasilükatud ja tühistatud lubade arvu.

               5.Eespool osutatud teabe korrapärane edastamine algab niipea kui võimalik ja hiljemalt 15. aprillil 2021. Esimene teabeedastus hõlmab ajavahemikku 1. jaanuarist 2021 kuni teabe edastamisele eelneva kuu lõpuni.

               Artikkel 9

               Läbivaatamine ja lõpetamine

               Kui üks pool leiab, et tegemist on kaubanduse olulise ümbersuunamisega või pettuse või muu ebaseadusliku tegevusega, teatab ta sellest teisele poolele ühiskomitees 1. augustiks 2023 ning pooled teevad kõik endast oleneva, et leida küsimusele vastastikku rahuldav lahendus. Kui pooled ei leia vastastikku rahuldavat lahendust, lõpetatakse käesoleva otsuse artikli 3 lõike 1 punkti a alapunkti ii, artikli 3 lõike 1 punkti b alapunkti ii ja artiklite 5–8 kohaldamine alates 1. augustist 2024, välja arvatud juhul, kui ühiskomitee otsustab enne 1. aprilli 2024 nende kohaldamist jätkata.

               Juhul kui lõpetatakse käesoleva otsuse artikli 3 lõike 1 punkti a alapunkti ii, artikli 3 lõike 1 punkti b alapunkti ii ja artiklite 5–8 kohaldamine vastavalt esimesele lõigule, muudab ühiskomitee käesolevat otsust 1. augustiks 2024, et kehtestada asjakohane alternatiivne säte, mida kohaldatakse alates 1. augustist 2024, võttes arvesse Põhja-Iirimaa eriolukorda ja austades täielikult Põhja-Iirimaa kohta Ühendkuningriigi tolliterritooriumil.

               Artikkel 10

               Jõustumine

               Käesolev otsus jõustub 1. jaanuaril 2021.

               [Koht ja kuupäev]

               Ühiskomitee nimel

               kaaseesistujad

               Lisa

               Loataotlus kauba toomiseks Põhja-Iirimaale lõpptarbijate jaoks

               (osutatud otsuse artiklis 5)

               Teave taotluse kohta

               1. Tõendavad dokumendid

               Kohustuslikud tõendavad dokumendid ja teave, mille peavad esitama kõik taotlejad:

               Asutamisdokument / püsiva tegevuskoha tõend

               2. Muud taotleja esitatavad tõendavad dokumendid ja teave:

               Mis tahes muu tõendav dokument või teave, mida peetakse asjakohaseks, et kontrollida taotleja vastavust otsuse artiklites 6 ja 7 osutatud tingimustele.

               Esitage taotlusele lisatud tõendava dokumendi (tõendavate dokumentide) liik ja, kui see on asjakohane, tunnusnumber ja/või väljaandmise kuupäev. Märkige ka lisatud dokumentide koguarv.

               3. Kuupäev ja taotleja allkiri

               Kui taotlus esitatakse elektrooniliste andmetöötlusvahendite abil, peab esitaja selle autentima.

               Kuupäev, mil taotleja taotluse allkirjastas või muul viisil autentis.

               Taotleja andmed

               4. Taotleja

               Taotleja on isik, kes taotleb tolliasutuselt otsust.

               Märkige asjaomase isiku nimi ja aadress.

               5. Taotleja identifitseerimisnumber

               Taotleja on isik, kes taotleb tolliasutuselt otsust.

               Märkige asjaomase isiku ettevõtjate registreerimis- ja identifitseerimisnumber (EORI number), nagu on sätestatud komisjoni delegeeritud määruse (EL) 2015/2446(
                  3
               ) artikli 1 punktis 18.

               6. Taotleja õiguslik seisund

               Asutamisdokumendis osutatud õiguslik seisund.

               7. Käibemaksukohustuslasena registreerimise number (numbrid)

               Kui see on määratud, märkige käibemaksukohustuslasena registreerimise number.

               8. Äritegevus

               Märkige teave taotleja äritegevuse kohta. Palun kirjeldage lühidalt oma äritegevust ja märkige oma roll tarneahelas (nt kauba tootja, importija, jaemüüja jne). Palun kirjeldage järgmist:

               - imporditud kauba kasutusotstarve, sealhulgas kauba liigi kirjeldus ja teave selle kohta, kas kaupa mis tahes viisil töödeldakse;

               - hinnang asjaomase kauba vabasse ringlusse lubamise tollideklaratsioonide arvu kohta aastas;

               - artikli 6 punktis b osutatud kohustuse toetamiseks kehtestatud andmete, süsteemide ja kontrollimeetmete liik.

               9. Aastakäive

               Otsuse artikli 2 kohaldamisel märkige viimase tervikliku majandusaasta aastakäive. Äsja loodud ettevõtja puhul esitage sellised andmed ja teave, mis võimaldavad hinnata eeldatavat käivet, nt uusimad rahavoogude, bilansi ning kasumi- ja kahjumiprognoosid, mille on heaks kiitnud juhid/partnerid/füüsilisest isikust ettevõtja.

               10. Taotluse eest vastutav kontaktisik

               Kontaktisik vastutab taotlusega seoses tolliga ühenduse hoidmise eest.

               Märkige kontaktisiku nimi ja mis tahes järgmised andmed: telefoninumber, e-posti aadress (soovitavalt eriotstarbeline e-posti aadress)

               11. Isik, kes juhib taotluse esitanud ettevõtet või kontrollib selle juhtimist

               Otsuse artikli 7 punkti b kohaldamisel märkige selle isiku nimi (nende isikute nimed) ja kõik andmed, kes on taotluse esitanud ettevõtte ametliku asutamise/õigusliku vormi alusel asjaomane isik (asjaomased isikud), eelkõige: ettevõtte direktor/juht ja juhatuse liikmed, kui neid on. Andmed peaksid hõlmama järgmist: täisnimi, aadress, sünniaeg ning riiklik identifitseerimisnumber.

               Kuupäevad, ajad, ajavahemikud ja kohad

               12. Asutamiskuupäev

               Märkige asutamise kuupäev, kuu ja aasta (numbritega).

               13. Asukoha/elukoha aadress

               Selle koha täielik aadress, kus isik on asutatud või elab, sealhulgas riigi või territooriumi tunnus.

               14. Koht, kus hoitakse dokumente

               Märkige selle koha (nende kohtade) täielik aadress, kus taotleja dokumente säilitatakse või kavatsetakse säilitada. UN/LOCODE võib aadressi asendada, kui asjaomane asukoht on selle abil on üheselt kindlaks tehtav.

               15. Töötlemise või kasutamise koht/kohad

               Märkige asjakohasel juhul selle koha (nende kohtade) aadress, kus kaupa töödeldakse ja lõpptarbijatele müüakse.

                     (1)

                        Euroopa Parlamendi ja nõukogu 31. märtsi 2004. aasta määrus (EÜ) nr 638/2004 liikmesriikidevahelise kaubavahetuse ühenduse statistika ning nõukogu määruse (EMÜ) nr 3330/91 kehtetuks tunnistamise kohta (ELT L 102, 7.4.2004, lk 1).

                     (2)

                        Euroopa Parlamendi ja nõukogu 6. mai 2009. aasta määrus (EÜ) nr 471/2009, mis käsitleb ühenduse statistikat väliskaubanduse kohta kolmandate riikidega ning millega tunnistatakse kehtetuks nõukogu määrus (EÜ) nr 1172/95 (ELT L 152, 16.6.2009, lk 23).

                     (3)

                        Komisjoni 28. juuli 2015. aasta delegeeritud määrus (EL) 2015/2446, millega täiendatakse Euroopa Parlamendi ja nõukogu määrust (EL) nr 952/2013 seoses liidu tolliseadustiku teatavaid sätteid täpsustavate üksikasjalike eeskirjadega (ELT L 343, 28.12.2015, lk 1).